Չանգաա

Չանգաա (), ավանդական տնական թունդ (50-ից 60 աստիճան) ալկոհոլային խմիչք, որը տարածված է Քենիայում։ Արտադրվում է կորեկի, եգիպտացորենի և սորգոյի հատիկների խմորման և թորման միջոցով։

«Չանգաա» բառը բառացի թարգմանվում է «սպանիր ինձ արագ»։

Պատմություն 
Մինչև 2010 թվականը Քենիայում արգելված էր չանգաայի արտադրությունը, սակայն հետո կառավարությունը որոշեց օրինականացնել այն, որպեսզի եկամտից զրկի այն հաստատությունների սեփականատերերին, որոնք լրացուցիչ թնդություն տալու համար գարեջրին թունավոր քիմիական նյութեր էին ավելացնում։ Նոր օրենքի համաձայն՝ չանգաան պետք է արտադրվի, տարածվի և վաճառվի ապակե շշերով, իսկ մանրածախ առևտրով զբաղվողները պետք է տեղադրեն նրա՝ առողջությանը վնաս տալու մասին նախազգուշացնող նշաններ։ Խմիչքի վաճառքը մինչև 18 տարեկան անձանց, ինչպես նաև վաճառքի սարքերի միջոցով արգելվում է։

Յուրաքանչյուրին, ով արտադրում կամ վաճառում է կեղծ չանգաա, սպառնում է հինգ միլիոն շիլինգի տուգանք կամ հինգ տարվա ազատազրկում։ Չանգաան սովորաբար շատ ավելի էժան և թունդ է, քան մյուս ալկոհոլային խմիչքները, ինչն էլ այն դարձնում է շատ քենիացիների սիրելի խմիչքը։

Արտադրություն և վաճառք 
Քաղաքային հետնախորշերում չանգայի արտադրությունն ու վաճառքը շատ դեպքերում վերահսկում են որոշ հանցավոր խմբավորումներ, սակայն Քենիայի մնացած մասում խմիչքի արտադրությամբ շարունակում են զբաղվել ավանդական գարեջրագործները։ Ապօրինի թորած չանգաան նախկինում հասանելի էր մեկ բաժակի դիմաց մոտ 0,20 ԱՄՆ դոլարից մինչև 0,40 ԱՄՆ դոլարով։

Սպառնալիք առողջությանը 
Չանգաայի արտադրության ժամանակ կեղծելու դեպքերը հազվադեպ չեն. ի թիվս այլ բաների, խմիչքին ավելացնում են զմռսման հեղուկ, ինքնաթիռի վառելիք կամ կուտակիչի թթու, ինչը, ըստ արտադրողների, խմիչքին «բարկահամություն» է հաղորդում։

Անօրինական պատրաստված չանգաան խմելը կարող է դառնալ կուրության պատճառ, շատ մարդիկ մահանում են նաև մեթանոլով թունավորվելու պատճառով։ Անօրինական գարեջրագործարաններում խմիչքը պատրաստելու համար օգտագործվող ջուրը հաճախ չի համապատասխանում սանիտարական նորմերին և երբեմն աղտոտված է լինում կոյուղաջրերով։

Ծանոթագրություններ 

Քենիա
Ալկոհոլային խմիչքներ
Օղի